AaB meddeler, at man har fået spilletilladelsen på plads, og den berømte Edison Flores er dermed klar til sin første kamp i den nordjyske fodboldtrøje. AaB møder mandag aften Esbjerg på hjemmebane i Aalborg. AaB er ubesejret med otte point i sæsonens første fire kampe, mens esbjergenserne i mandags hentede holdets første point via 2-2 mod AGF. - For vores vedkommende er fokus fremdeles at fremstå som en enhed, og allerede nu har vi rykket os på flere parametre; vi ser bedre og bedre ud defensivt, vi lykkedes i store perioder i vores seneste kamp mod FC Nordsjælland med vores høje pres, ligesom vi er blevet farlige på standardsituationer. Vi skal stadig have mere præcision og tempo i vores spil, men spillerne arbejder hårdt og arbejder hårdt for hinanden, så den del skal nok blive endnu bedre, når relationerne efterhånden kommer på plads, siger Lars Søndergaard, der efter søndagens træning har udtaget følgende 19 navne: 1 Nicolai Larsen, 2 Patrick Kristensen, 3 Jakob Ahlmann, 5 Markus Holgersson, 7 Thomas Enevoldsen, 8 Rasmus Würtz, 10 Edison Flores, 14 Casper Sloth, 15 Gilli Rólantsson, 16 Magnus Christensen, 17 Christian Bassogog, 18 Rasmus Thellufsen, 20 Marco Meilinger, 21 Kasper Risgård, 22 Carsten Christensen, 24 Morten Rokkedal, 29 Sebastian Grønning, 31 Joakim Mæhle og 32 Kasper Pedersen. Jakob Blåbjerg og Frederik Børsting er endnu ikke vendt hjem fra OL i Brasilien, mens en Jannik Pohl i klar bedring fortsat er ude som følge af kyssesyge.

Opsummering:
Den peruvianske landsholdsspiller Edison Flores får allerede mandag aften debut for AaB, han er udtaget til opgøret på Nordjyske Arena mod Esbjerg.